ལྷུན་སྟུག་ནགས་ཚལ་གྱི་ཚང་ཚིང་འཁྲིགས་ཤིང་།དཀར་དམར་མེ་ཏོག་གི་བཀྲག་མདངས་རྒྱས་པ།རིན་ཆེན་སྣ་ཚོགས་ཀྱི་གཏེར་ཁ་འཛོམས་ཤིང་རྩ་ཆེའི་རི་དྭགས་ཀུན་བག་ཡེངས་སུ་རྒྱུ་བ།གཞན་ཡང་ཡངས་པའི་རྩྭ་ཐང་དང་།བརྗིད་པའི་རི་བོ།དྭངས་གཙང་གི་ཆུ་བོ་སོགས་རང་བྱུང་སྣོད་ཀྱི་བཀོད་པ་མཛེས་པའི་ཡུལ་དེ་ལ་དཔལ་ཡུལ་ཞེས་འབོད།མིང་དོན་མཚུངས་པའི་ཡུལ་དེར་ཞིང་ལ་ལོ་ལེགས་ཤིང་ཕྱུགས་ཀྱི་འཕེལ་ཁ་དར་བས་རོང་འབྲོག་མང་ཚོགས་ཀྱི་འཚོ་བ་རྒྱས།གནས་དེར་ཕ་མེས་གོང་མས་བཞག་པའི་སྲོལ་རྒྱུན་གྱི་ལག་ཤེས།གསེར་དངུལ་ཟངས་ལྕགས་སོགས་བཞུ་བཏུལ་གྱིས་རྒྱན་ཆ་སྣ་ཚོགས་བཟོ་ཤེས་པ།གཞན་ཡང་ཤིང་བཟོ་དང་།རྡོ་བཟོ།ཐགས་འཐག་པ་དང་།ལུགས་བླུགས་པ།རི་མོ་འབྲི་བ་སོགས་ཚད་མཐོའི་རྒྱལ་ཁབ་རིམ་པའི་གྲས་སུ་འགྲོ་བའི་ལག་རྩལ་གྱི་ཕ་ས་རུ་གྲུབ།མི་རྣམས་ཀྱང་རང་གཤིས་བརྟན་ཅིང་།ཆོས་ལ་དད་པ་མ་ཟད་གླུ་གཞས་དང་།ཞབས་བྲོ།རྟ་རྒྱུགས་དང་།མདའ་རྩེད་སོགས་སྲོལ་རྒྱུན་གྱི་རྩེད་མོ་སྣ་ཚོགས་ལ་མཁས།རིས་སུ་མ་མཆིས་པའི་སྐྱེས་ཆེན་མང་པོས་ཞབས་ཀྱིས་བཅག་ལ་བྱིན་གྱིས་བརླབས་པ་མ་ཟད།རླབས་ཆེན་འཁོར་ལོ་གསུམ་གྱི་མཛད་པ་བསྐྱངས་པས་སྣོད་བཅུད་ལ་གཡང་ཆགས།བན་བོན་དང་།གསར་རྙིང་གི་བསྟན་པ་དར་ཞིང་རྒྱལ་བ་ཀཿདཔལ་གཉིས་དང་།ཁྲོཾ་རྡོ་ཁོ་དགོན་ཆེན།ཡ་ཆེན་ཨོ་རྒྱན་བསམ་གཏན་གླིང་སོགས་ཆོས་གྲྭ་ཆེན་པོ་རྣམས་སུ་ཆོས་དང་རིག་གནས་ཀྱི་རྒྱུན་བཟུང་བས།སྤྱི་ཚོགས་གསར་རྙིང་གཉིས་ལ་ཆོས་དང་རིག་གནས་དོན་དུ་གཉེར་བའི་སྐལ་བ་ལྡན་པའི་རབ་བྱུང་དང་།བཙུན་མའི་སྡེས་ལི་ཁྲིའི་རྒྱ་མཚོ་འཁྱིལ་བའི་ཚུལ་ལ་འགྲན་ཅིང་།སྙན་གྲགས་ཀྱི་དབྱར་རྔ་ཕྱོགས་མཐར་ཁྱབ་པའོ།།